Нићифор је убијен 26. јула 811. године. Погинуо је у рату против бугарског кана Крума у бици код Плиске. Велики део византијске војске био је уништен у овој бици, те се она сматра једним од највећих пораза Византије у ратовима са Бугарском и једним од највећих пораза у византијској историји уопште. Међу неколицином преживелих налазио се и Ставрикије, који је преузео власт у Цариграду. Ипак, Ставрикије из битке код Плиске није изашао неповређен. Рањен је у врат мачем, те је остао парализован. Припадници царске гарде успели су да га пребаце у Хадријанопољ, али се од повреде никада није потпуно опоравио. Питање Ставрикијевог наслеђа било је проблематично. На двору су се појавиле две фракције. Једни су били присталице Теофаније, која је по неким изворима желела да влада уместо свог супруга. Други су били за његову сестру Прокопију, која је настојала да на престо доведе свог супруга Михаила Рангабеа. Ставрикије је одабрао Теофанију за своју наследницу. Племство је, међутим, већим делом стало на страну њихових противника. Разлог је био тај што су они добро памтили владавину Ирине, те нису желели нову царицу на престолу. Други разлози су неуспех у рату са Бугарима и преговори са Карлом Великим око легитимитета његове царске круне. Ставрикије је најавио да ће именовати Михаила за наследника, али је од тога убрзо одустао.